Audi giver konkurrenter baghjul i ny vintertest

Motorvej, frost og hurtigladning: Det er her, elbilens svagheder bliver afsløret. Og netop derfor er den tyske bilistorganisation ADAC’s nye vintertest interessant læsning for familier, der overvejer elbil – eller allerede kører en.

I testen har ADAC målt både rækkevidde og ladehastighed på 14 populære familie-elbiler under identiske forhold. Resultatet viser tydeligt, hvilke biler der klarer vinter, motorvej og ladestop bedst – og hvilke der taber pusten, når temperaturen falder.

Samme rute, samme kulde, samme tempo

Testen blev gennemført i laboratoriemiljø som en simuleret motorvejstur mellem München og Berlin ved 0 grader. Alle biler kørte præcis samme rute med en gennemsnitshastighed på 116 km/t, altså højere end man typisk vil køre på danske motorveje – men realistisk for lange stræk i Tyskland.

Undervejs måtte bilerne hurtiglade – men maks 20 minutter ad gangen. Det satte fokus på noget, der er mindst lige så vigtigt som forbrug: hvor mange kilometer du faktisk får ud af et kort ladestop.

De fleste biler i testen klarede turen med to ladestop. Kun to modeller kunne nøjes med ét enkelt stop: Audi A6 Avant e-tron og Smart #5.

ADAC peger samtidig på, at flere biler sandsynligvis kunne have undgået stop nummer to, hvis de havde fået lov at lade længere ved første ladestop. Men netop 20-minutters-begrænsningen afslører, hvilke biler der virkelig udnytter lynladning effektivt.

Tesla er mest effektiv – Audi lader hurtigst

Når det gælder forbrug, var Tesla Model Y testens mest effektive bil med et gennemsnit på 22,2 kWh/100 km. Lige i hælene fulgte: Audi A6 Avant e-tron (23,2 kWh/100km) og Volkswagen ID.7 Tourer (23,3 kWh/100km). Men billedet ændrer sig markant, når ladekablet kommer i spil.

Audi A6 Avant e-tron trak klart fra under hurtigladning. Takket være sin 800-voltsarkitektur fik den hele 299,5 kilometers rækkevidde på bare 20 minutter. Til sammenligning nåede Tesla Model Y 194,2 kilometer på samme tid – et pænt stykke under Audi og midt i feltet.

Flere andre biler med 800-voltsplatform imponerede også ved ladestanderen, heriblandt Hyundai Ioniq 5, Kia EV5 og Smart #5. Fælles for dem er dog, at deres reelle rækkevidde i testen var kortere end både Tesla Model Y og Audi A6 Avant e-tron. Hurtig opladning kan altså ikke stå alene, hvis bilen også skal køre langt mellem ladestop.

Den samlede vinder: Audi

Om vinteren er det ikke nok, at en elbil kører langt på papiret. Den skal også kunne lade hurtigt og effektivt, når kulden bider – især hvis bilen skal fungere som familiens primære transportmiddel på lange ture.

Når både forbrug, rækkevidde og ladehastighed tælles sammen, løber Audi A6 Avant e-tron med sejren i ADAC’s vintertest. På de næste pladser følger Tesla Model Y og Volkswagen ID.7 Tourer.

Læs eventuelt mere – på tysk – hos ADAC.

Audi giver konkurrenter baghjul i ny vintertest